Source: https://dyn10web.uef.fi/kokous/202088-3.HTM
Timestamp: 2020-07-15 19:11:22+00:00
Document Index: 15334062

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Dnro 962/01.01.02/2020
(ent. 1146/01.01.02/2019)
Dekaanin ehdotus VTT Mikko Aaltosen ottamisesta professorin, kriminologia tehtävään: tiedekuntaneuvoston kuuleminen
Professorin, kriminologia, tehtävä on sijoitettu Itä-Suomen yliopiston oikeustieteiden laitokselle. Tehtäväselosteen mukaan: "Itä-Suomen yliopisto on monipuolinen juridiikan asiantuntijoiden kouluttaja. Yliopistossa on annettu vuodesta 1997 alkaen juridiikan erikoisaloille pätevöittävää yhteiskuntatieteellisen alan lakiasiantuntijakoulutusta, joka johtaa HTK ja HTM-tutkintoihin. Tutkintojen pääaineena voi olla muun muassa rikos ja prosessioikeus sekä rikollisuuden tutkimus. Syksyllä 2013 on käynnistetty oikeustieteellisen alan koulutus, joka johtaa oikeusnotaarin ja oikeustieteen maisterin tutkintoihin. OTM-tutkinnon syventävät opinnot voi suorittaa muun muassa rikosoikeudessa.
Oikeustieteiden laitoksen strategian mukaan laitoksen tutkimuksen vahvuusaloihin panostetaan tavoitteena kansainvälisen verkottumisen ja ulkopuolisen tutkimusrahoituksen vahvistaminen. Erityisesti kehitetään seuraavia oikeudellisen tutkimuksen alueita ja lähestymistapoja:
ilmasto-, energia- ja ympäristöoikeus, empiirinen oikeustutkimus ja hyvinvointikysymyksiin suuntautuva oikeudellinen tutkimus. Kriminologian professorin odotetaan tukevan osaltaan laitoksen panostusta empiirisen oikeustutkimuksen opetukseen ja tutkimukseen.
Professorin tehtävänä on antaa kriminologian, empiirisen oikeustutkimuksen ja rikosoikeuden opetusta osana laitoksen eri oppiaineiden perus-, aine- ja syventäviä opintoja sekä ohjata pro gradu -tutkielmia. Professori harjoittaa kriminologian tutkimusta, ohjaa alan jatko-opiskelijoita, hankkii täydentävää rahoitusta alan tutkimushankkeille sekä kehittää ja johtaa alan tutkimusryhmää. Professori kehittää alansa tutkimusta monitieteisessä yhteistyössä yliopiston sisällä ja organisoi monitieteisiä tutkimushankkeita. Professorin edellytetään antavan opetusta suomen ja englannin kielillä.
Tehtävään valittaessa ansioksi luetaan kokemus tutkimushankkeiden johtamisesta ja niissä työskentelystä. Täytettävänä olevaan professorin tehtävään ei vaadita käytännöllistä perehtyneisyyttä tehtävänalaan.
Tehtävä on tarkoitus täyttää kutsusta 1.9.2020 lukien toistaiseksi."
Yliopistolain (558/2010) 33 §:n 2 momentin mukaan professorin tehtävä voidaan täyttää kutsusta haettavaksi julistamatta silloin, kun tehtävään voidaan kutsua ansioitunut henkilö tai tehtävään valitaan määräajaksi. Tehtävään voidaan valita kutsusta vain henkilö, joka kiistatta täyttää kelpoisuusvaatimukset. Tehtävään on tarkoitus kutsua VTT Mikko Aaltonen.
Asiantuntijalausunnot VTT Mikko Aaltonen kelpoisuudesta ja ansioista professorin, kriminologia, tehtävään on pyydetty dekaanin 23.9.2019 tekemän päätöksen mukaisesti seuraavilta: professori Jani Erola (Turun yliopisto) ja professori Catrien Bijleveld (Vrije Universiteit Amsterdam). Asiantuntijat ovat lausunnossaan todenneet, että Aaltonen on kiistatta kelpoinen professorin, kriminologia, tehtävään.
Professorin, kriminologia, tehtäväntäyttötoimikunta (professori Tapio Määttä (pj), professori Anssi Keinänen ja professori Matti Tolvanen) esittää yksimielisesti asiantuntijalausuntoihin sekä hakemusasiakirjoihin perustuen, että VTT Mikko Aaltonen otetaan tehtävään.
VTT Mikko Aaltonen täyttää johtosäännön 31 §:ssä mainitut professorin kelpoisuusvaatimukset. Hän on tieteellisesti pätevä professorin, kriminologia, tehtävään ja hänellä on kyseisessä tehtävässä vaadittava kielitaito. Tehtäväntäyttötoimikunnan puheenjohtajan päätöksellä Aaltonen on vapautettu opetusnäytteen antamisesta. Opetustaidon on arvioitu täyttävän johtosäännön 31 § edellytykset (hyvä opetustaito).
Dekaanin ehdotus rehtorille on, että VTT Mikko Aaltonen otetaan professorin, kriminologia, tehtävään 1.9.2020 alkaen toistaiseksi.
Esitys Dekaani kuulee tiedekuntaneuvostoa ehdotuksesta VTT Mikko Aaltosen ottamisesta professorin, kriminologia, tehtävään.